JTS ร่วงอีก 7% หลังกำไรไตรมาส 3 ทรุด 96% เซ่นต้นทุนเหมืองขุดบิทคอยน์
JTS ร่วงอีก 7% หลังกำไรไตรมาส 3/65 ทรุดหนัก 96% เหลือ 4 ล้านบาท จากช่วงปีก่อนกำไร 103 ล้านบาท เซ่นต้นทุนเหมืองขุดบิทคอยน์
JTS ร่วงอีก 7% หลังกำไรไตรมาส 3/65 ทรุดหนัก 96% เหลือ 4 ล้านบาท จากช่วงปีก่อนกำไร 103 ล้านบาท เซ่นต้นทุนเหมืองขุดบิทคอยน์
10 พ.ย. 2565

ผู้สื่อข่าวรายงานว่า วันนี้ (10 พ.ย. 65) ราคาหุ้น บริษัท จัสมิน เทคโนโลยี โซลูชั่น จำกัด (มหาชน) หรือ JTS ณ เวลา 10:55 น. อยู่ที่ระดับ 44.75 บาท ลบไป 3.25 บาท หรือลงไป 6.77% สูงสุดที่ระดับ 46.75 บาท ต่ำสุดที่ระดับ 44.25 บาท ด้วยมูลค่าการซื้อขาย 53.09 ล้านบาท

โดยราคาหุ้น JTS ปรับตัวลงต่อหลังจากวานนี้ที่ปรับตัวลงหนัก ซึ่งหากดูราคาหุ้นบนกระดานลง 2 วันไปแล้ว 17.44% หลังจากบริษัทฯ ประกาศงบการเงินช่วงไตรมาส 3/2565 ออกมาไม่ดี ซึ่งทำกำไรได้เพียง 4.59 ล้านบาท ลดลง 95.54% จากงวดเดียวกันของปีก่อนมีกำไรสุทธิ 102.90 ล้านบาท
สาเหตุหลักมาจากต้นทุนเหมืองขุดบิทคอยน์จำนวน 161.76 ล้านบาท เพิ่มขึ้น 158.02 ล้านบาท เมื่อเทียบกับไตรมาสเดียวกันของปีก่อน  เนื่องจากจำนวนเครื่องขุดบิทคอยน์ที่เพิ่มขึ้นจาก 110 เครื่องเป็น 2,037 เครื่อง และต้นทุนที่เพิ่มขึ้นส่วนหนึ่งเกิดจากการบันทึกสํารองด้อยค่าสินทรัพย์ในธุรกิจเหมืองขุดบิทคอยน์ ตามมาตรฐานการบัญชีฉบับที่ 36 เรื่อง การด้อยค่าสินทรัพย์จำนวน 68.94 ล้านบาท